白髮嘆  其二
作者：王邁
朝代：宋

paragraphs: 青銅作明鑑，皎皎鋪晴昊。
照我沐初晞，幾縷經霜草。
本無適俗韻，頗識林園好。
何爲浪自苦，落得衰顔早。
懸知日夜改，青絲成素葆。
達人遺世累，土木視肝腦。
那於形骸間，計校玄與縞。
彼獨何人哉，而我嘆枯槁。
壯年不可挽，過日如霜掃。
但有歲寒心，不逐冰霜老。
誓開三徑荒，種藝雜庸保。
雖無大藥資，尚得恣幽討。
此外盡悠悠，置之不復道。